ທະຫານປາກີສຖານ ຍຶດຖານທັບເຮືອຄືນໄດ້
ທະຫານລັດຖະບານ ຍຶດຖານທັບເຮືອຄືນໄດ້ ຫລັງຈາກທໍາການສູ້ລົບ ກັບກຸ່ມຕາລີບັນ 17 ຊົ່ວໂມງ.
ບັນດານາຍທະຫານກອງທັບເຮືອປາກີສຖານກ່າວໃນວັນຈັນມື້ນີ້ວ່າ ທະຫານຂອງລັດຖະບານໄດ້ຍຶດເອົາຖານທັບເຮືອແຫ່ງນຶ່ງຄືນໄດ້ແລ້ວ ຫລັງຈາກທໍາການຕໍ່ສູ້ກັນກັບກໍາລັງກຸ່ມຕາລີບັນ ເປັນເວລາເກືອບ 17 ຊົ່ວໂມງ ພວກນັກຕໍ່ສູ້ຫົວຮຸນແຮງໄດ້ທໍາການບຸກໂຈມຕີແບບທ້າ ທາຍ ຢ່າງບໍ່ຢ້ານກົວ ຕໍ່ຖານທັບແຫ່ງນຶ່ງໃນນະຄອນກາ ຣາຈີ ໃນແລງວັນອາທິດວານນີ້ ໂດຍໄດ້ສັງຫານພວກກໍາ ລັງຮັກສາຄວາມປອດໄພ 12 ຄົນ ແລະເຮັດໃຫ້ບາດເຈັບ ຕື່ມອີກ 14 ຄົນ ແລະໄດ້ທໍາລາຍເຮືອບິນກອງທັບເຮືອລໍານຶ່ງ ສ່ວນຄວາມເສັຍຫາຍທາງຝ່າຍກະບົດນັ້ນ ບໍ່ເປັນທີ່ຈະແຈ້ງວ່າ ມີຈັກຄົນເສຍຊີວິດຫລືໄດ້ຮັບບາດເຈັບ ໄທາງການປາກິສຖານໄດ້ສົ່ງພວກໜ່ວຍກ້າຕາຍຫລາຍສິບຄົນໄປຕໍ່ສູ້ກັບພວກກະບົດ ໂຄສົກຄົນນຶ່ງຂອງກຸ່ມຕາລີບັນກ່າວວ່າ ການໂຈມຕີແມ່ນມີຂຶ້ນເພື່ອເປັນການແກ້ແຄ້ນຕໍ່ການເສຍຊີວິດຂອງນາຍໂອຊາມາ ບິນລາເດັນ ຜູ້ນໍາເຄືອຂ່າຍອາລກາອິດາ ທີ່ໄດ້ຖືກສັງຫານທີ່ປາກີສຖານໃນຕົ້ນເດືອນນີ້ ໂດຍໜ່ວຍກໍາລັງພິເສດຂອງສະຫະລັດນັ້ນ ຕໍາຫລວດກ່າວວ່າ ພວກຫົວຮຸນແຮງ ປະມານ 15 ຫາ 20 ຄົນທີ່ຖື ອາວຸດປືນແລະລະເບີດມື ໄດ້ທໍາການໂຈມຕີຖານທັບອາກາດ Mehran ຂອງກອງທັບເຮືອປາກິສຖານ ຜູ້ຄົນສາມາດແລເຫັນແສງໄຟແລະຄວັນໄຟກຸ້ມຂຶ້ນເທິງຟ້າເໜືອຖານທັບດັ່ງກ່າວ ຫລັງຈາກການໂຈມຕີໄດ້ເລີ້ມຂຶ້ນນັ້ນ ໂຄສົກອີກຄົນນຶ່ງກ່າວວ່າ ຢ່າງນ້ອຍເຮືອບິນສັງເກດການທາງທະເລລໍານຶ່ງໄດ້ຖືກທໍາລາຍ ຊຶ່ງເປັນເຮືອບິນທີ່ສະຫະລັດມອບໃຫ້ປາກິສຖານຫວ່າງໄວໆມານີ້ເອງ ນາຍົກລັດຖະມົນຕີ Yousuf Raza Gilani ໄດ້ປະນາມການໂຈມຕີດັ່ງກ່າວ ໂດຍເອີ້ນ ການໂຈມຕີດັ່ງກ່າວວ່າ ເປັນການກໍ່ການຮ້າຍແບບຂີ້ຂາດຕາຂາວ ແລະວ່າ ມັນຈະບໍ່ມີ ວັນຂັດຂວາງຫລືກີດກັນລັດຖະບານປາກີສຖານຫລືປະຊາຊົນປາກີສຖານ ຈາກການຕໍ່ສູ້ ກັບພວກກໍ່ການຮ້າຍນັ້ນ